**კურსდამთავრებულთა მცირე საგრანტო პროგრამა 2017-2018**

1. **პროგრამის დასახელება**

კურსდამთავრებულთა მცირე საგრანტო პროგრამა 2017-2018.

1. **პროგრამის აღწერა**

**ა) დასაბუთება**

სსიპ - განათლების საერთაშორისო ცენტრის კურსდამთავრებულთამცირე საგრანტო პროგრამა (შემდგომში - მცირე საგრანტო პროგრამა) წარმოადგენს სსიპ - განათლების საერთაშორისო ცენტრის (შემდგომში - ცენტრი) მიერ ინიცირებული „საუნივერსიტეტო მხარდაჭერის პროგრამის“ ერთ-ერთ საგრანტო სქემას.

მცირე საგრანტო პროგრამის საშუალებით ცენტრის სხვადასხვა სასტიპენდიო პროგრამების კურსდამთავრებულებს შესაძლებლობა მიეცემათ ცენტრის ფინანსური უზრუნველყოფით ან/და სხვა, გარედან მოძიებული თანხებით განახორციელონ პროექტები, რომლებიც საქართველოში საუნივერსიტეტო სივრცის როგორც აკადემიური, ასევე ინსტიტუციური განვითარებას შეუწყობს ხელს.

მცირე საგრანტო პროგრამის უზრუნველყოფის მიზნით, ცენტრი გააფორმებს საქართველოში მოქმედ უმაღლეს საგანმანათლებლო დაწესებულებებთან თანამშრომლობის მემორანდუმებს.

სასტიპენდიო პროგრამების კურსდამთავრებულებს აქვთ თანაბარი უფლება, ისარგებლონ  მცირე საგრანტო პროგრამით დისკრიმინაციის გარეშე განურჩევლად რასისა, კანის ფერისა, სქესისა, ენისა, რელიგიისა, პოლიტიკური ან სხვა შეხედულებისა, ეროვნული ან სოციალური წარმოშობისა, დაბადების ადგილისა ან სხვა ნიშნით ამ სასტიპენდიო პროგრამით დადგენილი პირობების გათვალისწინებით.

დაფინანსება გაიცემა კონკურსის წესით სამართლიანობის, შეჯიბრებითობისა და გამჭვირვალობის პრინციპების დაცვით. გადაწყვეტილების მიმღები ორგანოა მცირე საგრანტო პროგრამის ფარგლებში შექმნილი საკონკურსო კომისია.

**ბ) მიზნები და ამოცანები**

მცირე საგრანტო პროგრამის მიზანია, ხელი შეუწყოს ცენტრის ბენეფიციარებს შეიმუშაონ და განახორციელონ აკადემიური პროექტები, აგრეთვე საქართველოში მოქმედ უმაღლეს საგანმანათლებლო დაწესებულებებთან ერთობლივად ჩაატარონ კვლევები.

მცირე საგრანტო პროგრამის ამოცანაა უზრუნველყოს საუნივერსიტეტო განვითარების პროგრამების პოპულარიზაცია კურსდამთავრებულთა შორის და ხელი შეუწყოს კურსდამთავრებულების ურთიერთთანამშრომლობის გზით მათი პროფესიული ქსელის შექმნას.

**გ)** **პროგრამის სამიზნე ჯგუფი**

მცირე საგრანტო პროგრამის კონკურსში განაცხადის შემოტანის უფლება აქვთ ცენტრის სასტიპენდიო პროგრამების კურსდამთავრებულებს, რომლებმაც ცენტრის სასტიპენდიო პროგრამების ფარგლებში მოიპოვეს დაფინანსება და დაასრულეს სწავლა.

აღნიშნული მცირე გრანტების კონკურსის ფარგლებში კურსდამთავრებულებმა უნდა შექმნან საინიციატივო ჯგუფი, რომლის წევრთა რაოდენობა არ უნდა იყოს 3-ზე ნაკლები და **7-**ზე მეტი. საპროექტო განაცხადში უნდა იქნეს მითითებული საინიციატივო ჯგუფის ხელმძღვანელი.

პროექტის სპეციფიკიდან და საჭიროებებიდან გამომდინარე, პროექტში შესაძლებელია სხვა პირების ჩართვაც, მათ შორის ცენტრის იმ სტიპენდიანტებისა, რომლებსაც სწავლა ჯერ არ დაუსრულებიათ.

 **დ) პრიორიტეტული პროგრამული მიმართულებები**

მცირე საგრანტო პროგრამის პრიორიტეტული მიმართულებებია:

* უმაღლესი საგანმანათლებლო დაწესებულებების ინსტიტუციური განვითარება;
* აკადემიური პროგრამები;
* კვლევა.

კურსდამთავრებულთა მცირე საგრანტო პროგრამის ფარგლებში აკადემიური და ინსტიტუციური საპროექტო თემები შეირჩევა პარტნიორ უმაღლეს საგანმანათლებლო დაწესებულებებთან ურთიერთშეთანხმებით.

 **ე) ვადები**

 მცირე საგრანტო პროექტების კონკურსის გამოცხადების თარიღია 2017 წლის 3 აპრილი.

 მცირე საგრანტო პროგრამა წელიწადში ორჯერ გამოცხადდება წინასწარ განსაზღვრული თემატიკით.

 შესარჩევი საკონკურსო პროცედურების ვადაა არაუმეტეს 4 კვირისა.

გამარჯვებული პროექტები უნდა განხორციელდეს გრანტის გაცემიდან 1 წელიწადში.

1. **პროგრამის განხორციელება**

მცირე საგრანტო პროგრამის განმახორციელებელია ცენტრი და მის ფარგლებში შექმნილი საკონკურსო კომისია. მცირე საგრანტო პროგრამის განხორციელება შესაძლებელია მხოლოდ კონკურსის გამოცხადების გზით.

**ა)** **კონკურსის პროცესი გულისხმობს:**

* სსიპ განათლების საერთაშორისო ცენტრის მიერ მცირე საგრანტო საკონკურსო პროგრამის დამტკიცებასა და კონკურსის გამოცხადებას; ცენტრი კონკურსს აცხადებს ოფიციალური ვებ-გვერდის IEC.GOV.GE მეშვეობით;
* საზოგადოების ინფორმირებასა და პროგრამაზე ხელმისაწვდომობის უზრუნველყოფას;
* დადგენილ ვადაში დაინტერესებული პირების მიერ ელექტრონული განაცხადის შევსებასა და შესაბამისი დოკუმენტაციის (მათ შორის უცხო ენაზე შედგენილი) ატვირთვას ცენტრის ოფიციალურ ვებ-გვერდზე ინტეგრირებულ ელექტრონულ სარეგისტრაციო სისტემაში: **https://app.iec.gov.ge/** არასრული განაცხადი არ განიხილება.
* საკონკურსო ვადის ამოწურვის შემდეგ კომპეტენციების ფარგლებში ცენტრის ადმინისტრაციისა და საკონკურსო კომისიის მიერ განაცხადების შეფასებასა და კონკურსანტებთან გასაუბრების გზით გამარჯვებულის გამოვლენას.
* გამარჯვებულ კონკურსანტებთან ხელშეკრულების გაფორმებასა და ფინანსური უზრუნველყოფას.

**ბ) საკონკურსო კომისია. საკონკურსო შეფასების პროცესი.**

გამარჯვებულის გამოვლენასა და კონკურსის ჩატარებასთან დაკავშირებულ სხვადასხვა საკითხებზე გადაწყვეტილებას იღებს მცირე საგრანტო პროგრამის განხორციელების მიზნით შექმნილი საკონკურსო კომისია. კომისიას წევრებს და კომისიის უფლებამოსილებებს ამტკიცებს ცენტრის აღმასრულებელი დირექტორი. მცირე საგრანტო პროგრამის სპეციფიკიდან გამომდინარე, საკონკურსო კომისიის წევრების მინიმუმ 30%-ს ცენტრის კურსდამთავრებულები წარმოადგენდნენ. კომისიაში მომუშავე კურსდამთავრებულს ეკრძალება განაცხადის შემოტანა/საინიციატივო ჯგუფის წევრობა მიმდინარე მცირე საგრანტო პროგრამის ფარგლებში.

საკონკურსო კომისიის მიერ ელექტრონული განაცხადისა და თანდართული დოკუმენტაციის შეფასება ხდება შეფასების ელექტრონული სისტემის მეშვეობით. ქულების მაქსიმალური რაოდენობაა 100 ქულა, აქედან:

* ელ. განაცხადის შეფასებისას - მაქსიმუმ 60 ქულა;
* გასაუბრების შეფასებისას - მაქსიმუმ 40 ქულა;

კონკურსი შედგება სამი ეტაპისაგან:

**პირველი ეტაპი -**  ელექტრონული განაცხადისა და შესაბამისი ინფორმაციის/დოკუმენტაციის ადმინისტრაციული (ფორმალური) შემოწმება. არასრული განაცხადი არ განიხილება.

**მეორე ეტაპი -** ელექტრონული განაცხადების შინაარსობრივი შეფასება. ელ. განაცხადისა და თანდართული დოკუმენტაციის შინაარსობრივი შეფასების საფუძველზე, შესაბამისი ქულის დაგროვების შემთხვევაში, კონკურსანტი გადადის კონკურსის მესამე ეტაპზე. მეორე ეტაპზე კონკურსანტმა შეიძლება დააგროვოს მაქსიმუმ 60 ქულა.

**მესამე ეტაპი** - გასაუბრება. იმ შემთხვევაში, თუ აპლიკანტი იმყოფება საზღვარგარეთ, გასაუბრება ჩატარდება ელექტრონულად - სკაიპის საშუალებით. აღნიშნულ ეტაპზე კონკურსანტმა შეიძლება დააგროვოს მაქსიმუმ 40 ქულა.

შეფასების კრიტერიუმებსა და ფორმებს ამტკიცებს ამ სასტიპენდიო პროგრამის ფარგლებში შექმნილი კომისია.

პროექტის დამთავრების შემდეგ მონაწილეებს შეუძლიათ ახალი განაცხადის შემოტანა, პროექტის გაგრძელების, ან ახალი პროექტის დაწყების მიზნით.

კურსდამთავრებულთა კომისია ადგენს შემოტანილი განაცხადისა და პროექტის კონკურსის მიზნებთან შესაბამისობას, თუ რამდენადაა გათვალისწინებული პრიორიტეტები, არის თუ არა გათვლილი რისკები, როგორია მოსალოდნელი შედეგები და ა.შ.

ეფექტიანობისა და განხორციელების შესაძლებლობის შეფასებისას ყურადღება ექცევა დეტალურად გაწერილ სამოქმედო გეგმას, ამოცანათა თანმიმდევრულობას, შესრულების ვადებს, მოვალეობების გადანაწილების ნუსხას. გეგმაში მნიშვნელოვანია ობიექტურად შესამოწმებელი ინდიკატორების არსებობა, პარტნიორი ორგანიზაციების როლი და ჩართულობა.

პროექტის შეფასებისას კურსდამთავრებულთა კომისია ხელმძღვანელობს შემდეგი კრიტერიუმებით:

* პროექტის კონკურსის მიზნებთან შესაბამისობა;
* ეფექტიანობა და განხორციელების შესაძლებლობა;
* ხარჯის ეფექტურობა;
* შედეგების შეფასება (რაოდენობრივი და ხარისხობრივი) დასახულ მიზნებთან მიმართებაში;
* შედეგების მდგრადობა (თუ ასეთი ამოცანა დასახული იყო პროექტში);
* შედეგიანობა და წარმადობა (Outcome and output).
1. **წარსადგენი დოკუმენტაცია/ინფორმაცია**

ცენტრის ელექტრონულ სააპლიკაციო სისტემაში, საპროექტო (ელექტრონული) განაცხადის შესაბამის ველებში, უნდა წარმოადგინოთ:

* პროექტის სახელწოდება;
* პროექტის აღწერა (მიზნები, ამოცანები, განხორციელების გზები და სამოქმედო გეგმა, მონიტორინგის გეგმა, მოსალოდნელი შედეგები, რისკები, ბიუჯეტი);
* ინფორმაცია საინიციატივო ჯგუფის წევრების შესახებ, მათი სტატუსი, ფუნქციები და უფლება-მოვალეობები, საკონტაქტო ინფორმაცია;
* სხვა ორგანიზაციებთან/პირებთან თანამშრომლობის წერილი (ასეთის არსებობის შემთხვევაში);
* პროექტის ბიუჯეტი;
* სხვა დაფინანსების წყაროების არსებობის დამამტკიცებელი საბუთი (ასეთის არსებობის შემთხვევაში).
1. **დაფინანსებისა და ანგარიშსწორების წესი. პროგრამის ბიუჯეტი.**

დაფინანსების მაქსიმალური ოდენობა თითოეულ პროექტზე შეადგენს 15 000 ლარს. კონკურსის მონაწილეებს შეუძლიათ მოითხოვონ სრული, ან ნაწილობრივი დაფინანსება, ასევე მოიზიდონ ფინანსური წყაროები. პროექტის განხორციელებისათვის საჭირო ყველა საფეხურის ბიუჯეტი დეტალურად უნდა იყოს გაწერილი და შედგენილი ეროვნულ ვალუტაში.

კომისიის გადაწყვეტილებით გრანტის სახით გამოყოფილ თანხას ცენტრი ურიცხავს დაფინანსებული პროექტის საინიციატივო ჯგუფის ხელმძღვანელს ამ პროექტისთვის შექმნილ საბანკო ანგარიშზე.

პროექტის მსვლელობისას საერთო ბიუჯეტის 10 %-მდე ოდენობის გადატანა/გადაადგილება შესაძლებელია პროექტის ხელმძღვანელის გადაწყვეტილებით. 10%-ის ზევით ბიუჯეტის შეცვლა/გადატანა შეთანხმებული უნდა იყოს პროგრამის კომისიასთან.

აღნიშნული ფინანსური ვალდებულების შესრულება უზრუნველყოფილი იქნება „საქართველოს 2017 წლის სახელმწიფო ბიუჯეტის შესახებ“ საქართველოს კანონით გათვალისწინებული ცენტრისათვის გამოყოფილი ასიგნებებიდან.

1. **პროგრამის შესრულების ინდიკატორი. ანგარიშგება.**

კონკურსში გამარჯვებული საინიციატივო ჯგუფები ვალდებულნი არიან პროექტის მსვლელობისას შუალედური, ხოლო პროექტის დასრულების შემდგომ საბოლოო ანგარიში წარუდგინონ კომისიას და ცენტრის შესაბამის სამმართველოს ელექტრონული ფორმატით ცენტრის მიერ დადგენილ ვადაში. ანგარიშგებაზე პასუხისმგებელი პირია საინიციატივო ჯგუფის ხელმძღვანელი.

მცირე საგრანტო პროგრამის შესრულების ინდიკატორია:

ა) დაფინანსებული და განხორციელებული პროექტების რაოდენობა;

ბ) დაფინანსებული პროექტის დასრულების შემდგომ პროექტის ადრესატებისა და მოსარგებლე პირების რაოდენობა ამ პროგრამით განსაზღვრული სფეროების შესაბამისად.